Illum il-Kunsill adotta sett ta' konklużjonijiet dwar ir-rwol tal-ambjenti ta' esperimentazzjoni regolatorja u klawżoli ta' esperimentazzjoni f'qafas regolatorju tal-UE favorevoli għall-innovazzjoni, reżistenti għall-futur, sostenibbli u reżiljenti. L-ambjenti ta' esperimentazzjoni regolatorja huma definiti bħala oqfsa konkreti li, billi jipprovdu kuntest strutturat għall-esperimentazzjoni, jippermettu fejn xieraq f'ambjent tad-dinja reali l-ittestjar ta' teknoloġiji, prodotti, servizzi jew approċċi innovattivi – speċjalment bħalissa fil-kuntest tad-diġitalizzazzjoni – għal żmien limitat u f'parti limitata ta' settur jew qasam taħt superviżjoni regolatorja li jiżguraw li jkun hemm fis-seħħ salvagwardji xierqa. Il klawżoli ta' esperimentazzjoni, li spiss huma l-bażi legali għal ambjenti ta' esperimentazzjoni regolatorja, huma definiti bħala dispożizzjonijiet legali li jippermettu lill-awtoritajiet inkarigati bl-implimentazzjoni u l-infurzar tal-leġiżlazzjoni jeżerċitaw skont il-każ grad ta' flessibbiltà fir-rigward tal-ittestjar ta' teknoloġiji, prodotti, servizzi jew approċċi innovattivi. F'dawn il-konklużjonijiet, il-Kunsill jafferma li l-ambjenti ta' esperimentazzjoni regolatorja jistgħu joffru opportunitajiet sinifikanti b'mod partikolari għall-innovazzjoni u t-tkabbir għan-negozji kollha, speċjalment l-SMEs, inkluż il-mikrointrapriżi kif ukoll negozji ġodda, fl-industrija, fis-servizzi u f'setturi oħra. Għaldaqstant il-Kunsill iħeġġeġ lill-Kummissjoni biex tkompli tikkunsidra l-użu ta' klawżoli ta' esperimentazzjoni skont il-każ meta tabbozza u tirrieżamina l-leġiżlazzjoni, kif ukoll biex tevalwa l-użu ta' klawżoli ta' esperimentazzjoni f'evalwazzjonijiet ex post u kontrolli tal-idoneità abbażi tal-iskambju ta' informazzjoni mal-istati membri. Fl-aħħar nett, huwa jappella lill-Kummissjoni biex tippreżenta s-sejbiet ta' din l-evalwazzjoni fl-ewwel nofs tal-2021 , segwiti minn rakkomandazzjonijiet prattiċi għall-użu futur possibbli ta' ambjenti ta' esperimentazzjoni regolatorja u klawżoli ta' esperimentazzjoni fil-livell tal-UE fit-tieni nofs tal-2021 . Konklużjonijiet tal-Kunsill adottati dwar ambjenti ta' esperimentazzjoni regolatorja u klawżoli ta' esperimentazzjoni bħala għodod għal qafas regolatorju reżiljenti, favorevoli għall-innovazzjoni u reżistenti għall-futur li jegħleb l-isfidi ta' tfixkil fl-era diġitali